Eleki Krónika - 2005. április

Készül a „21. század iskolája”
Bizonyára feltűnt a településen élőknek, hogy a Lőkösházi úton a Dr. Mester György Általános Iskola épületében jelentős átalakítás történik. Ezekről a munkálatokról érdeklődve kaptuk az iskolában a tájékoztatást arról, hogy ez a beruházás egy pályázat látványos megvalósulása.
Még 2003-ban nyújtotta be pályázatát az eleki önkormányzat a 2002/000-315.01.05 és 2003/004-347-000-05-04 számú “INFORMÁCIÓS TECHNOLÓGIA AZ ÁLTALÁNOS ISKOLÁKBAN” című Phare programra, melynek támogatási célja az oktatási épületek felújítása, rekonstrukciója, bővítése, valamint az Információs és Kommunikációs Technológia (IKT) berendezések és eszközök beszerzése volt.
A pályázat 196 172 eurós támogatásban részesült és 2004. őszén megindulhattak az adminisztratív előkészületek a beruházások megvalósítására, amelynek eredményeként Eleken az általános iskola oktatási épületének korszerűsítése történhet oly módon, hogy az megfeleljen a XXI. századi oktatási intézmény kritériumainak: a sokoldalú hasznosíthatóságnak, a helyi társadalmi igényeknek megfelelő rugalmasságnak, a kényelemnek, a jó minőségnek, és az adott környék építészeti hagyományait is figyelembe vevő, környezetbarát épülete legyen az elekieknek, és nem utolsó szempont, hogy alkalmas legyen az IKT eszközök befogadására is.
Megtudtuk, hogy a projektmenedzsment vezetője Lénárt Istvánné projektvezető és Hoffmann Ferenc informatikai koordinátor. A projektmenedzsment munkáját segíti az adminisztratív személyzet: Bajaczán Mihály, Gura Anett, Kun Istvánné, Lupné Soós Tünde, Nedreu Dávidné, Turláné Emenet Ildikó, Dr. Vígh Károly és Wittmann László.
Pluhár László polgármester úr által aláírt támogatási szerződés visszaérkezése után indult az építési beruházás közbeszerzési eljárásának előkészítése, amelynek eredményeként egy külső szakértő, a DUPLEX Kft. Képviseletében Lukovics Béla lett megbízva a közbeszerzési eljárás lebonyolítására. A közbeszerzés eredményhirdetésére csak 2005. januárjában került sor, amikor is az önkormányzat képviselő-testülete, mint döntéshozó a BÓLEM Kft-t nyilvánította nyertes ajánlattevőnek, akivel meg is kötötte a szerződést a kivitelezői munkálatokra.
Tájékozódásunkra elmondták, hogy az IKT eszközök közbeszerzési eljárásának előkészítése jelenleg még tart, de annak beszerzési értéke alapján a Közbeszerzési Értesítőben kell majd megjeleníteni az ajánlati felhívást.
Az építési beruházás jelenleg már nagy ütemben folyik. Megújul a Lőkösházi úti épületrésze az iskolának a teljes nyílászárócserével, a tetőátfedéssel és a belső épületátalakításokkal. Az intézmény akadálymentesítését is megvalósítják többek között. Az iskola egészében informatikai hálózat kiépítése történik. Már az egész iskolaépületben kiépítésre került az a kábelcsatorna rendszer, amely alapján minden tanteremben elérhetővé válik a számítástechnikai rendszer és az internet is. Ez a felújítás és átalakítás egy többcélú használatra alkalmas épületrész kialakítását jelenti, így az iskolánk alkalmassá válik egyszerre az oktatás, a nevelés, a közösség, és a művelődés színterének biztosítására – tudtuk meg a projektmenedzsmenttől.
- Pro Civitate Bt. -

Köszöntjük az édesanyákat, nagymamákat, dédmamákat
Május első vasárnapja alkalmából (ez évben május 1-jén) köszöntjük azokat, akik életet adtak számunkra, megtanítottak bennünket a „nagybetűs” életre. Az első megtanított szavunk is anya – mama – dédimama. Felneveltek bennünket, sokunk számára már csak emlék, mert elhunytak – így nagyon hiányoznak. Büszkék lehetnek önmagukra is, hisz anya csak egy van, egyetlen egy, aki a legdrágább nekünk.
köszöntsük tehát őket – egy-egy kedves szóval, egy-egy szál virággal, vagy virágcsokorral. Köszönöm édesanyám.
H.P.

Rendőrségi hírek
Interjú Kiss Tibor alezredessel
Milyen események történtek az elmúlt időszakban Eleken?
A vagyon elleni bűncselekmények közül a sláger a mobiltelefon lopás. Iskolákból, diszkókból, őrizetlenül hagyott táskákból tűnnek el a telefonok. Több cselekmény felderítésre került, az elkövetők nagy része fiatalkorú (K.T., H.Gy. eleki lakos). Korábban voltak gépkocsifeltörések, ahonnan magnókat, hangszórókat tulajdonítottak el (B.Z. eleki lakos).
Jellemző a garázda, erőszakos magatartás felbukkanása. A cselekmények közé tartoznak a verekedések, köztéri rongálások, garázdaságok, testi sértések. Felderítést nyert a Román Tannyelvű Általános Iskola sérelmére elkövetett ablakbetöréses rongálás tettese (S.A., V.P. eleki lakosok). Az iskolából eltulajdonított számítógépek tettese is lelepleződött. Elkövetője H.J. eleki lakos volt.
A Cigány Kisebbségi Önkormányzat Közösségi házába történt betörés és lopás elkövetője N.G. szintén eleki lakos, aki az általános iskolából is tulajdonított el pénzt, bankkártyát, iratokat.
A településen egyre inkább láthatjuk a hulladékvas gyűjtőket, akik egyre többen vannak. Így a közterületek is veszélybe kerültek – aknafedeleket, csatornafedeleket, zártkertekből alkatrészeket tulajdonítottak el. Az elkövetők szintén fiatalkorúak R.P. és P.R. eleki lakosok.
Mint már említette Elek városa is híven tükrözi az országos viszonyokat, sok a családi botránnyal kapcsolatos bejelentés. A családi törvényt 2004-ben módosították a 2004. évi CXXXIX törvény alapján oly módon, hogy a családokon belül is el lehet követni a garázdaság vétségét, amit eddig csak közterületen lehetett. Az esti bejelentések 80%-a erről szól.
Lantos Mihályné

Fáklyás felvonulás
2005. április hó 30-án (szombat, Május 1. előestéjén) városunkban fáklyás felvonulásra kerül sor. Gyülekező – fáklyaosztás a Temető sornál 19.30 és 19.50 között. A felvonulás útvonala: Kétegyházi út – József A. u. - Ady E. u. - Kossuth u. - Kiss Ernő u. - Sportpálya. Kb. 20.40-kor tábortűz, majd ezt követően nosztalgia est – BÜFÉ(k) a helyszínen.
Tisztelettel várjuk a lakosságot a rendezvényre (akinek van saját fáklyája hozza magával).
Hotya Péter

Fergeteges siker
2005. április hó 15-én, Békéscsabán az Ifjúsági Házban került sor a Gyermek Szólótáncfesztivál megyei válogató döntőjére. A zsúfolásig megtelt teremben 50 táncospár mutatta be úgymond 2-2 perces kötelező és 2-2 perces szabadon választott táncait. Az 50 párból 8 pár jutott tovább az országos döntőbe (4 pár Békéscsabáról, 2 pár Szarvasról, 1 pár Dévaványáról). Városunkból 4 táncos pár vett részt: Dihel Anikó és Szabó Máté (békési szlovák tánc), Gál Karolina és B. Szabó Mihály (dél-alföldi táncok), Nagy Eszter és Truczán Krisztián (maglódi szlovák táncok) valamint Mészáros Judit és Szilágyi András (eleki román táncok). A kötelező táncok keretén belül mezőföldi táncokat kellett bemutatni. A 8 tovább jutó pár közül a Mészáros Judit és Szilágyi András táncospár bejutott az országos döntőbe.
Ez a páros fergeteges nagy sikert aratott – nyíltszinű tapsot kaptak, a lelkes közönség a produkciójuk előadása közben végig tapsolt.
Mind a négy eleki párnak ezúton is gratulálunk. Külön köszönet illeti meg a gyermekek szüleit, valamint Gera Krisztina és Gál László pedagógus-tánctanárokat a gyermekek felkészítéséért.
Hotya Péter

Statisztikák
,,Az Országos Onkológiai Intézet statisztikái tavaly előtt 51.136 betegnél 58.772 daganatot regisztráltak. A rákhalálozás meghaladta a 33 ezret, ami felér egy kisváros lakosságával. A nők körében hazánkban a leggyakoribb daganatos betegség az emlőrák, évente 6.300 új beteget fedeznek fel. A Nemzeti rákregiszter szerint 2001-ben 2.304 nő halt meg ennek következtében...’’
————
,,Magyarországon hivatalosan mintegy ezer HIV-pozitív beteget tartanak nyilván, de becslések szerint a fertőzöttek száma elérheti a háromezret. Ugyanakkor egyre több nő (elsősorban fiatal lány) van a betegek között: 1990-ig a HIV-pozitívak hat, míg 2002 végéig már 17 százaléka volt nő. Érdemes megjegyezni: az itthon regisztrált fertőzöttek 27 százaléka külföldi állampolgár. Az összes regisztrált beteg 71 százaléka homoszexuális vagy biszexuális...’’
————
,,A magyarok éves átlagban 15-ször mennek orvoshoz (az EU-ban és az USA-ban ez az átlag évi hét). A 15-64 év közötti lakosság 79%-a egészségesnek véli magát nálunk, 90%-uk életvitelét egészségesnek, megfelelőnek tartja, ám a magas halálozási arány ennek ellene mond. Említsük meg, hazánkban évente közel 100 millió dózis antibiotikum fogy, ami a teljes lakosságot számítva, fejenként évi 10 kezelési napot tesz ki. A 40-70 közöttieknek legalább 50 százaléka túlsúlyos, 40%-uk magas vérnyomással küzd. A férfiak több mint fele, a nők egyharmada dohányzik, kétharmaduk nem táplálkozik rendszeresen. Az említettek nyomán a férfiak negyede, a nők ötöde 10 éven belül komoly egészségi problémáktól fog szenvedni...’’ 

Veszélyes lehet az uszoda
Asztmát és daganatos betegséget okozhat a klór
Tanulmányok szerint az uszodák, strandfürdők klórral fertőtlenített vize nem csak a bőrre és a szemre lehet veszélyes. A mesterséges fürdőhelyek használatának egészségügyi szempontból két fő kockázata van. Az egyik a fertőzésveszély. Ez minden mesterséges vízre érvényes, amelyet naponta több százan látogatnak. A másik kockázatforrás maga a fertőtlenítőszer. Mennyiségét pontosan ki kell számítani, hogy a vegyszerek ne károsíthassák a szervezetet. Nemrégiben egy belga tanulmány arról számolt be, hogy a vízzel lenyelt klórnak rákkeltő hatása lehet. Magyarországon átlagosan 0,2–0,6 milligramm klórt tesznek literenként a medencék vizébe. Ez nem túl magas érték. Nyugat-Európában, az Egyesült Államokban és Nagy-Britanniában ez a mennyiség a 2-3 literenkénti egy milligrammot is eléri. Számos lehetőség van arra, hogy a víz klórtartalmát csökkentsék. Egyik hatékony megoldás a klór ózonnal való elegyítése. Az ózon természetes módon csökkenti a medencékben előforduló kórokozók mennyiségét. Bevált megoldás, hogy a klór fertőtlenítő hatását ultraibolya fény besugárzásával erősítik. A fénynek ezen tartománya hasonló módon tisztítja meg a vizet. A víztisztás kérdése az ivóvízhálózatot is érinti. Magyarországon mind több helyen igyekeznek bevezetni a víz ultraibolya fénnyel történő szennyeződésmentesítését. A klór okozta szemgyulladást, az asztmás megbetegedések előfordulását vagy a bőrpírt ilyen módon lehetne tehát megelőzni. Azoknak a vízforgató, vízcserélő berendezéseknek a beszerzését, amelyek Nyugat-Európa uszodáiban működnek, a hazai intézmények nem engedhetik meg maguknak. A magyar kormány valószínűleg ezért adott haladékot azoknak a strandoknak, amelyek medencéit az elmúlt években nem látták el vízforgató berendezéssel. Ezzel csaknem száz, többségében kisebb településen működő fürdő bezárását odázták el. A szakértők szerint mindez azonban még megoldatlan kérdés az Európai Unió közegészségügyi jogrendszerében. Az új és lényegesen drágább fertőtlenítőszereket a szegényebb országok, köztük hazánk intézményeinek egyébként csak kis hányada tudná előteremteni. Annál is inkább, mert a klórozás minden más, korszerű megoldásnál olcsóbb.
Dr. Kádár Mihály, az Országos Környezet-egészségügyi Intézet Vízhigiénés Főosztályának vezetője: Azoknak a gyerekeknek, akik gyakran látogatnak klórozott medencét, nagyobb az esélyük, hogy asztmásak legyenek. A klórozott víz ugyanis megváltoztatja a zárt uszodák levegőjének összetéte- lét is. A sportoló pedig lényegesen több levegőt szív a tüdejébe. Olyan egyensúly megteremtésén dolgozunk, amely tisztán tartja a vizet, ugyanakkor az egészségre sem ártalmas.
D.Á.

MEGYEI TÜKÖR - A Békésmegyei Hírlap cikkeiből
Hová tűnnek a milliárdok?
Gyurcsány Ferenc miniszterelnök Gyulán, az alapellátásban dolgozó háziorvosok országos konferenciáján kijelentette: hozzáfognak az egészségügyi rendszer átalakításhoz. A kormányfő azt kérte, az egészségügy ne legyen politikai kérdés.
Kevés munka, alacsony ár
— Az építőiparban kevés a közbeszerzés, ráadásul az elbírálás legfőbb szempontja az ár. Ez pedig már a minőség rovására megy — állítja Balog Károly, a gyomaendrődi Gyefa Kft. ügyvezetője.
Sikerfilm a színpadon
Az ötvenedik, jubileumi évad vége felé közeledve szórakoztató előadással örvendeztette meg közönségét a Jókai színház. Dobozy Imre A tizedes meg a többiek című vígjátékának rendezője Korognai Károly.
Kevesellt állami segítség
A félmilliárdos kár ellenére a kormány gyorssegély címen nem ad 35 milliónál többet a katasztrófa sújtotta Mátrakesztesnek.
Gripen: fokozott műszaki ellenőrzés
Nemrég a Svédországból Csehországba érkezett hat JAS–39 Gripen típusú vadászgép közül műszaki problémák miatt hármat nem vett át a cseh hadsereg. A gondok már Svédországban kezdődtek, ahol a hat gép egyike fel sem tudott szállni. Közismert, hogy Magyarország is Gripene-ket állít rendszerbe. Első ütemben öt gép érkezik 2006-ban.
Csernobil veszélye még nem a múlté
Tizenkilenc évvel a tragikus események után az ukrajnai nukleáris erőmű ismét katasztrófával fenyeget. Bármely pillanatban beomolhat az 1986 áprilisában felrobbant reaktor fölé emelt szarkofág – írja a Bild am Sonntag. Az elrozsdásodott acélszerkezeten hatalmas lyukak tátonganak, az egész építmény megdőlt. A lyukakon befolyik az esővíz, a talajvíz radioaktív szennyezése elkerülhetetlen.
Erdősítés új léptékben
Az erdők világméretű fogyásával ellentétben a múlt év végén elfogadott Nemzeti Erdőprogram 2015-ig több tízezer hektárnyi erdő telepítésével számol.
Ellenőrző jegyet a borokra!
Ellenőrző jegyet kell bevezetni minden országon forgalomba kerülő borra! Ezt a megoldást javasolja a borhamisítás és a számla nélküli forgalmazás felszámolására létrehozott kormányközi bizottság. Erről is szó volt a napokban tartott izsáki Sárfehér borversenyt követő szakmai tanácskozáson.

Egy könyv a százból
A magyar államalapítás millenniumi évfordulóján /2000-2001/ egy értékes könyvsorozatban /Száz magyar falu könyvesháza - Kosáry Domokos akadémikus főszerkesztésében/ 100 falumonográfia jelent meg. Az alapelv az volt, hogy olyan magyarországi, illetve határon túli települések kerüljenek bemutatásra, melyek a történelmi folyamatosságot jelképezik, s róluk a közelmúltban nem jelent meg jelentősebb munka.
Ezek a kiadványok azért is lehettek sikeresek, mert megírásukat olyan szakemberekre bízták, akik jól ismerik az adott megyét, települést, de van érzelmi kötődésük is. A kétegyházi kötetet Erdmann Gyula szerkesztette./ Általában három-négy településmonográfia jelent meg megyénként. Békés megyéből pl. Doboz, Geszt, Kétegyháza, illetve Szabadkígyós került bemutatásra. Mi most Kétegyházáról szeretnénk szólni.
Talán azzal lehetne kezdeni, hogy aki végigolvassa ezt a kötetet, az jó értelemben csalódni fog, mert egy olyan kép alakulhat ki benne a településről, amely nem egyezik meg azzal, amit a korábbi évtizedekben alakítottak ki róla. Milyen dolgokról van?
Köztudott, hogy Kétegyháza a mai Magyarországon a legnagyobb román népességgel rendelkező település, igaz a legtöbben már nem annak vallják magukat! A nagyközség új- és a legújabb kori történetében mindenképpen a románság a meghatározó, de ugyanakkor ez azt is jelenti, hogy az itteni románság mindig magyar érzelmű volt, még a legnehezebb időszakban is, mint pl. 1848-49-ben, de az I. világháború után is, vagyis nem akartak Romániához kerülni.
A kétegyháziak a demokrácia szép kezdetén is jól tudtak dönteni, hisz pl. 1945-ben, de 1947-ben is elutasították azokat, akik később diktatúrával uralták az országot, a tragikus folytatás nem az ő “érdemük”.
Amikor ismét tehették, vagyis 1956-ban, a forradalom alatt, de a leverés után is a jó oldalon álltak. Nagy bátorságra vall az is, hogy pl. 1956. december 5-6-án tüntettek a kétegyháziak, amikor is Ottlakán Péter oda merte mondani a párttitkárnak, hogy lejárt a kommunisták ideje. Mások pedig azt hangoztatták, hogy a vörös zászlókból kapcát kell készíteni, és nem kell elismerni a Kádár-kormányt, mert azt nem a nép választotta meg!
A kötetben sok érdekességet olvashatunk az egykoron Kétegyházán élő Almásy családról is. Így megtudhatjuk, hogy Almásy Márton a XVIII. század elején került Békés megyébe mint az akkori főispán bizalmasa, és tőle bérelte a kétegyházi uradalmat. Almásy Ignác /1751-1840/ 1812-ben már grófi címet kapott, és ő lett a család feje is. Almásy Alajos /1895-1945/ országgyűlési képviselő is volt. Almásy István /1929-/ pedig még ma is él. /Vajon miért nem tartja a kapcsolatot a család élő tagjaival a kétegyházi önkormányzat?/
Kétegyháza leghíresebb szülötte Márki Sándor /1849-1925/, aki ma is elismert történésznek számít, így természetes, hogy elég részletesen foglalkoznak vele. A nagyközönség számára Isaia Bosco /1848-1884/ gyakorlatilag ismeretlen, így “ajánlott” elolvasni ezt a részt is. Nem Kétegyházán született, de egy ideig itt volt segédjegyző, a sírja is itt található. Bosco saját korában elismert román költőnek számított.
Forrásértékűnek számít annak a 66 kétegyházinak a nevének a közlése is, akik 1848-as honvédek voltak, de megtudhatjuk még azt is, hogy ki-ki melyik ezrednél szolgált.
Összefoglalva: a falumonográfia legfőbb értéke, hogy modern szemléletben, közérthetően bemutatja Kétegyháza múltját. Reméljük, hogy a település a kötet megjelenése után jobban ki fogja használni történelmi és természeti adottságait.
Az eleki olvasók számára azért is értékes kiadványról van szó, mert érdekes, Elekhez kapcsolódó adatokat is tartalmaz: pl 1944. szeptember 24-én hajnalban a magyar erők Ottlakánál átlépték az országhatárt. 1956. december 6-án Eleken volt egy forradalom mellett kiálló tüntetés!
Rapajkó Tibor

Kis hírek - Békéscsaba
ISKOLANAP. (bj) Iskolanapokat tartottak szerdán és csütörtökön a Trefort Ágoston szakképző iskolában. Idén is volt motorverseny, lábtenisz-bajnokság, valamint rajzkiállítás nyílt, és 16 órás focimeccset rendeztek a diákok.
REJTVÉNY. (y) Városi keresztrejtvényfejtő versenyt rendeztek a 2. számú iskolában, amelyre 145-en jelentkeztek. Az ötödikeseknél Bácsi Dániel (2-es iskola), a hatodikosoknál Bogár Nikolett (9-es iskola), a hetedikeseknél Szűcs Anikó (9-es iskola), a nyolcadikosoknál Boldog Anna (2-es iskola) lett az első.

Irodalmi és képzőművészeti sarok
Rovatszerkesztő: Nádor Mária
Egy alkalommal kimaradt ez a rovat, de ebben a számunkban a képzőművészet világából válsztottunk egy sokoldalú művészt: Galina Lajos fafaragó művészt. Csodaszépen fest, ügyesen, művészien farag, szobrokat alkot, restauráláshoz is ért, sőt elmondása szerint üzlet- és irodaberendezéseket tervez, gyárt és színházi díszleteket is készít.
Mielőtt bemutatom őt, ismerkedjünk meg a névjegyével: született Eleken, 1960. május 31-én. Életút: általános iskola elvégzése Eleken, Faipari szakközépiskolában Budapesten érettségizett. Művészeti Felügyelőségnél (Bp.) faszobrász restaurátori állás, BUBIV-nál (Gyula) belsőépítész. Jelenleg tanít az eleki Radványi György Középiskolában. Gyermekei: Kálmán 19 éves, Erika 16 éves. Hobbija: a fafaragás.
A sokoldalú, tehetséges művész sok-sok nehézségen keresztül ért el a jelenlegi pályájára. Már 16 éves korában megmutatkozott faragási tehetsége, amikor a szomszéd fejkendős Flórika néni alakját kifaragta. Ezt a munkáját a mai napig féltve őrzi édesanyja. A fa iránti szeretetét Erdei nagymamájától örökölte, aki mindent megtanult, amit az asztalosságról tudni kellett. Általános iskolában rajzszakkörbe járt, elmondása szerint itt Szikes Péterné tanárnőtől nagyon sokat tanult. Miután elkerült Budapestre, ott is különböző képzőművészeti köröket látogatott, mindig azzal a szándékkal, hogy képességeit, tudását fejlessze. Így tagja volt a Postáskörnek, a Dési Huber körnek és a Ferenczy Művészkörnek. Ruzsiczkay Györgytől a rajztechnikát sajátította el. Az itthoni családi helyzet miatt (édesapja betegeskedett), Budapestről haza kellett jönnie. Így a kezdődő művészeti pálya ekkor egy kicsit megszakadt. Gyulán viszont megtanult egy másik szakmát, a belsőépítészetet. Itt szállodák, közületek belső berendezéseit készítették el. Gyuláról Békéscsabára vezetett az útja, a Megyei Tervezővállalthoz került. Erre az időszakra esett a nősülése is. A vállalati munka sok idejét lekötötte, így kevés idő jutott a hobbijára, a fafaragásra. 1998-ban döntött, új életet kezd. Ezután számos képzőművészeti pályázaton vett részt, ezek sikeresek voltak. Munkái eljutottak a fővárosba, de a Vatikánban is kiállították a „Szálláskereső betlehemes” című szobrát. Művei főleg bibliai témájúak, számára a Szentírás történetei kimeríthetetlenek. Nagyon büszke a „Madonna” című szobrára, melyet egy út szélén talált fadarabból alkotott. Feltétlenül meg kell említenem a tavalyi németországi, pontosabban gerolzhofeni utazást. Az Elekkel testvérváros település ünnepére a városból kulturális delegáció indult, ebben a csoportban helyet kapott Galina Lajos is. Nem csak az itthon elkészített munkáit mutatta be ott, hanem dolgozott is a pár nap alatt. Egy 180 x 50 centiméteres domborművet faragott: 800 gerolzhofeni asszonyt örökített meg, amint védik a várost (1945-ben). A domborművet a városnak adta ajándékba.
Nemcsak külföldön, hanem itthon is szép eredményei vannak. Jelenleg tanít az eleki Radványi György Középiskolában, itt szobrászatot és rajzot oktat. Tanítványainak igyekszik átadni eddigi tudását, türelemmel, szeretettel oktatja őket. Szép eredményeket értek el XI. Betlehemi jászol pályázaton: Nemzeti Kulturális Örökség Minisztériumának 50 ezer Ft-os nagydíját ő kapta, de a tanítványai munkáit is díjazták, akiket név szerint is felsorolok: Balogh Richárd, Gera Zsolt, Kotroczó Katalin, Rátódi László és Szűcs Tamás. A középiskola 9.-es hallgatói a Békés Megyei Közgyűlés elnökének könyv- és ajándékcsomagját, valamit a budai Szt. Imre Plébánia ajándékát kapták. Csak gratulálni tudunk a tanulóknak és az őket felkészítő tanárúrnak.

Eleki vadász-vadtenyésztők
Szakma Kiváló Tanulója Országos Verseny
A 2005. évi országos verseny Somogyzsitfa-Szőcsénypusztán került megrendezésre április 13-14-15-én, egy csodálatos erdőktől övezett iskolában. Valahol az ember emlékezetében a mesevilágban él ilyen erdő, ehhez lehetett hasonlítani a megrendezés színhelyét és színvonalát.
Iskolánkban viszonylag új szakmaként indult a vadászok, vadtenyésztők oktatása, képzése, s elmondhatjuk, hogy évről-évre nagyobb népszerűségnek örvend e szak. Az idei országos megmérettetésen 4 iskola csapata vett részt, Csongrád, Szőcsénypuszta, Eger és Elek. A verseny komplex tanulmányi verseny volt. A versenyfeladatok a következő kérdésekből tevődtek össze. Írásbeli, melynek helyes megoldásából maximum 100 pontot gyűjthettek a tanulók. A gyakorlati vizsgán szerepeltek: komplex felismerés, lövészet, trófeabírálat, motorfűrész szerelése, darabolás, távolságbecslés, vadfogócsapdák beállítása (400 pontot lehetett szerezni). A szóbeli kérdésekért (melyeket az FVM által jóváhagyott, az iskolai versenybizottság által kiválasztott kérdések alkottak) 100 pontot lehetett kapni. A döntőn résztvevő versenyzőknek rendelkezniük kellett a szakképesítéshez előírt járművezetésre jogosító okmánnyal, melyet a versenyen a feladat megkezdése előtt be kellett mutatni. A megmérettetésen résztvevő tanulók közül akiknek a teljesítménye elérte az összpontszám 66%-át, szakmunkás bizonyítványt kapott, így mentesült a szakképesítő vizsga alól. A Radványi György Középiskolát négy tanuló képviselte, közülük 3 fő, Kászián János Tamás, Karakas Sándor, Kardos András szakmunkás-bizonyítvánnyal térhettek haza. Gratulálunk a felkészítő tanároknak és a tanulóknak az elért eredményhez.
Lantos Mihályné

Városi Könyvtár újonnan érkezett könyveinek ajánlása:
Felnőtteknek ajánljuk:
- Kürti Gábor: Vitamin ABC. Szerepelnek a kiadványban vitaminok, ásványi anyagok, aminosavak. Ezt követően a betegségek, panaszok szerinti útmutató következik.
Aki finomat szeretne főzni az alábbiakat választhatja: - Marika néni legfinomabb ételei, - Nagymami konyhája
- Bradányi Iván könyve Edith Piaf életével és pályafutásával ismerteti meg az olvasót.
- 2 nagyszerű színészt mutat be Bóta Gábor új könyvében: Koltai Róbertet és Pogány Juditot (színészházaspárt).
- Izgalmas regényeket kedvelőknek:
- Aghata Christie: Halál a Níluson
- Garamvölgyi László: A maffia fogságában
- Landsdale, Joe: Forró pite
- Rice, Luanne : Táncolj velem!
Gyermekeknek ajánljuk:
- Mit tudsz az Európai Unióról? A kiadványban a gyermekek egy vidám vadkacsa kalandozásával játékosan ismerkedhetnek meg az Európai Unióval.
- Reinig, Patricia: Kedvenc háziállataink. A számos színes rajzzal megjelent könyvből a háziállatokat ismerhetik meg a gyerekek. Találkoznak a kutyákkal, a nyulakkal, a kisállatokkal (hörcsög, tengerimalac) az olvasók és ezernyi színben tündöklő madarakkal is.
- Kalandos történetet kínál Avi: Az ólomkereszt titka c. művében, mely a 14. századi Angliában játszódik.
- Mindenkinek ajánlható: A megható kutyatörténetek c. könyv szívmelengető történeteket tartalmaz a hűséges négylábúakról.
- Cabot, Meg rajongóknak két új könyvét ajánljuk:
- Mia karácsonya
- Valódi és képzelt hercegnők
- Palotai Boris: Péter c. regénye egy szegény városi kisfiúról szól.
A felsorolt könyvek megérkeztek a Városi Könyvtárba, ezekből és a többi kötetekből is bárki érdeklődésének és gondolatvilágának megfelelően választhat, válogathat.
Szeretettel várjuk az érdeklődőket.
Nádor Mária

Franciaországi tanulmányi kirándulás
Iskolánkat már régi barátság fűzi a franciaországi Tulle-Naves város középiskolájához, mely hasonló adottságokkal rendelkezik, mint a Radványi György Középiskola. Évek óta kölcsönösen tanulmányi kirándulást szervezünk azon tanulóknak, akik tanulmányi munkájuk, magatartásuk, szorgalmuk alapján rászolgáltak arra, hogy jutalmul térítésmentesen vehessenek részt egy ilyen gyönyörű, érdekes utazáson. 2005. március 31-én volt az indulás, 14 tanuló két tanárnővel kelt útra. Az útirány Hegyeshalom – Bécs – Linz – Salzburg – München – Stuttgart- Offenburg volt, ahol a kis csoport az első éjszakát töltötte. Április 2-án reggel indultak tovább Mülhause – Lyon – St. Etienne – Clermont – Tulle-Naves irányába, ahol a kirándulás alatt a legtöbbet tartózkodtak. Ketten előreutaztak a „vörös városba” Toulouse-ba, ahol egy mezőgazdasági konferencián vettek részt. Az első nap a középkori Franciaország legjelentősebb zarándokhelyét látogatták meg, Rocamadour-t, majd kirándulást tettek a Dordogne folyó völgyében, ahol középkori kisvárosokat tekinthettek meg. A lenyűgöző dimbes-dombos, vad folyású, zuhatagos patakokkal, kis folyókkal szabdalt táj feledhetetlen emlékeket hagyott. A középkori épületek, lovagi várak, templomok, a lakóházak meglepően épségben maradtak. Az ebédet egy helyi „csárdában” fogyasztották el, így ízelítőt kaphattak egy kis farmról, ahol az ételekhez szükséges alapanyagokat maguk termelték, készítették a tulajdonosok. Délután a Lascaux-i barlang volt a következő úticél, ahol megcsodálhatták a 17 ezer éves barlangrajzokat. A következő napon megtekintették az állami ménestelepet, majd az óriási lóversenypálya mellett elfogyasztott piknik után farmlátogatásra (almáskert és marhatelep) került sor. Az este kötetlen hangulatban telt, ismerkedtek a helyi diákokkal és diszkóest volt. Harmadik napon Párizsba kirándultak. Megtekintették az Eiffel-tornyot, majd sétahajóztak a Szajnán. Ezután körsétára indultak a történelmi belvárosban. Diadalív, Concorde tér, Tüilérák kertje, Opera, Louvre épülete, Notre Dame, melynek hatalmas üvegablakai, rózsaablakai felejthetetlen látványt nyújtottak. Majd sétát tettek a Szajna partján. A negyedik nap Tulle középkori óvárosában tettek sétát. Megismerkedtek egy helyi kisvendéglővel és egy vadászati kiállítást is megtekintettek. Ebéd után farmlátogatás volt a program, marhatelepet és sertéstelepet látogattak meg. Majd Naves középkori templomát láthatták, ahol található egy több mint 200 éves diófából faragott oltár. Ezen a napon fogadta a kis csoportot személyesen a polgármester úr. Este sporttalálkozót szerveztek, kézilabda és focimeccs volt, ahol az elekiek győztek. Az ötödik napon Carrefour nevezetű bevásárló központba mentek, hogy ajándékokat vásároljanak. Ebéd után lovaglási lehetőség is volt, majd a helyi tangazdaságba indultak. Este búcsúvacsorát adtak tiszteletükre. A gyorsan eltelt néhány nap után hazafelé Münchenben töltöttek egy éjszakát. A tanulók és a kísérők nagy elismeréssel meséltek az élményekkel gazdag útról.
Lantos Mihályné

Befejeződött az idei teremlabdarúgó-bajnokság
Így, a rangadók végén arra kértük Hoffmann Ferencet, hogy összegezze a nem régen történteket.
Ötödik évébe lépett a “Vigyikán Jánosról” elnevezett kispályás teremlabdarúgó-bajnokság. Ennyi csapat (14) még egyszer sem nevezett, amely hűen tükrözi a bajnokság létjogosultságát. A sorsolásnak köszönhetően az utolsó előtti fordulóban a két rivális csapat mérkőzésén már eldőlt a bajnoki cím sorsa. Az elmúlt évben az Unisex az idei évben a Tölgyfa Söröző került ki győztesen e nemes küzdelemből. A Tölgyfa Söröző a bajnokság történetében másodízben nyerte el a díszes vándorserleget és ezzel jogot szerzett a kupa egy éves őrzésére a következő bajnokságig. Az utolsó fordulóban a további helyezéseket döntötte el a csapatok mérkőzése. Az eredmények és helyezések szintén olvashatók a táblázatban.
IX. forduló eredményei: Ez+Az - DSE: 6-2, FC Border Guard - Bigi Boy Junior: 10-0, Agroker - Másnaposak: 7-4, Ficam - Tölgyfa Söröző: 4 6, Víztársulat - Unisex: 0-14, Lökösháza Ifi - Bigi Boy: 1-10, Reggeli Hatos - Eleki Vadász: 3-5.
X. forduló eredményei: Bigi Boy – Víztársulat: 8-0, Másnaposak - FC Border Guard: 2-6, Bigi Boy Junior - Reggeli Hatos: 5-7, Eleki Vadász - Lökösházi Ifi: 13-1, Agroker – Ez+Az: 4-2, Unisex – Ficam: 7-2, Tölgyfa Söröző – DSE: 12-1.
XI. forduló eredményei: Lökösházi Ifi - Bigi Boy Junior: 5-4, FC Border Guard – Agroker: 6-0, DSE – Unisex: 2-3, Ficam - Bigi Boy: 3-6, Víztársulat - Eleki Vadász: 6-5, Reggeli Hatos – Másnaposak: 7-3, Ez+Az - Tölgyfa Söröző: 2-9.
XII. forduló eredményei: Bigi Boy Junior – Víztársulat: 3-6, Agroker - Reggeli Hatos: 0-3, Másnaposak - Lökösháza Ifi: 12-0, FC Border Guard – Ez+Az: 2-3, Eleki Vadász – Ficam: 3-1, Bigi Boy – DSE: 3-1, Unisex - Tölgyfa Söröző: 1-2.
XIII. forduló eredményei: Ficam - Bigi Boy Junior: 5-9, Lökösháza Ifi – Agroker: 2-4, DSE - Eleki Vadász: 3-7, Reggeli Hatos - FC Border Guard: 3-5, Víztársulat – Másnaposak: 5-12, Ez+Az – Unisex: 3-2, Tölgyfa Söröző - Bigi Boy: 4-1.
Bajnoki táblázat, végeredmény:
 Csapat			Forduló	Pont	 Gólarány
1. Tölgyfa Söröző	13	39p	117-18
2. Unisex		13	33p	 80-26
3. Bigi Boy		13	28p	59-29
4. Ez+Az		13	25p	66-40
5. FC Border Guard	13	22p	63-33
6. Reggeli Hatos	13	22p	 56-51
7. Agroker		13	22p	39-47
8. Ficam		13	20p	67-48
9. Másnaposak		13	16p	61-59
10. Eleki Vadász	13	15p	 51-52
11. DSE		13	12p	27-53
12. Víztársulat		13	9p	 35-97
13. Lökösháza Ifi	13	3p	17-130
14. Bigi Boy Junior	13	3p	 38-101
Gólkirály: Papp József /Tölgyfa Söröző/ 47 gól. Legjobb játékos: Gál Attila /Tölgyfa Söröző/. Legjobb kapus: Sándor Csaba /Unisex/. Különdíjak: legidősebb játékos: Szabó Bálint (Ficam), legfiatalabb játékos Halasi Ádám (Bigi Boy Junior). Játékvezetők:Koch Tibor és Rózsa Zoltán (Békéscsabáról).
A bajnokság támogatói: Elek Város Önkormányzata, Hack Mari (büfé), AGRODA Kft. (Gál Zoltán), dr. Mester György Általános Iskola Elek, Eleki Általános Iskola Sportegyesülete.
R.T.